CELEX: 62015TN0357
Language: fi
Date: 2015-07-07 00:00:00
Title: Asia T-357/15 P: Valitus, jonka Maria Luisa Garcia Minguez on tehnyt 7.7.2015 virkamiestuomioistuimen asiassa F-72/14, Garcia Minguez v. komissio, 28.4.2015 antamasta määräyksestä

24.8.2015   
            
            
               FI
            
            
               Euroopan unionin virallinen lehti
            
            
               C 279/49
            
         Valitus, jonka Maria Luisa Garcia Minguez on tehnyt 7.7.2015 virkamiestuomioistuimen asiassa F-72/14, Garcia Minguez v. komissio, 28.4.2015 antamasta määräyksestä
   (Asia T-357/15 P)
   (2015/C 279/62)
   Oikeudenkäyntikieli: ranska
   
      Asianosaiset
   
   
      Valittaja: Maria Luisa Garcia Minguez (Bryssel, Belgia) (edustajat: asianajajat L. Ortiz Blanco ja Á. Givaja Sanz)
   
      Muu osapuoli: Euroopan komissio
   
      Vaatimukset
   
   Valittaja vaatii unionin yleistä tuomioistuinta
   
               —
            
            
               kumoamaan Euroopan unionin virkamiestuomioistuimen 28.4.2015 antaman määräyksen
            
         
               —
            
            
               ratkaisemaan oikeusriidan asiassa F-72/14 ja kumoamaan komission päätöksen olla hyväksymättä valittajaa sisäiseen kilpailuun COM/3/AD9/13 ja
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Valituksensa tueksi valittaja vetoaa kolmeen valitusperusteeseen.
   
               1)
            
            
               Ensimmäinen valitusperuste perustuu oikeudelliseen virheeseen kilpailuilmoituksessa olleiden käsitteiden ”komissio” ja ”toimielin” ja unionin virkamiehiin sovellettavien henkilöstösääntöjen 27 ja 29 artiklan tulkinnassa. Valittaja katsoo, että koulutuksen, audiovisuaalialan ja kulttuurin toimeenpanoviraston (EACEA) pitäisi katsoa osaksi komissiota määritettäessä henkilöitä, jotka ovat kelpoisia osallistumaan sisäiseen kilpailuun.
            
         
               2)
            
            
               Toinen valitusperuste perustuu oikeudelliseen virheeseen yhdenvertaisen kohtelun periaatteen ja syrjintäkiellon periaatteen sekä unionin virkamiehiin sovellettavien henkilöstösääntöjen 27 ja 29 artiklan tulkinnassa. Valittaja katsoo, että oli lainvastaista hyväksyä sisäiseen kilpailuun toimihenkilöt, jotka työskentelevät suoraan asianomaisen toimielimen palveluksessa, mukaan lukien kyseisen toimeenpanoviraston palvelukseen tilapäisesti siirretyt toimihenkilöt, ja samanaikaisesti jättää kilpailun ulkopuolelle muut saman toimeenpanoviraston palveluksessa työskentelevät toimihenkilöt.
            
         
               3)
            
            
               Kolmas valitusperuste, johon valittaja vetoaa toissijaisesti, perustuu kannekirjelmässä esitettyyn kanneperusteeseen vastaamista koskevan velvollisuuden laiminlyöntiin, perusteluvelvollisuuden laiminlyöntiin ja oikeudelliseen virheeseen yhdenvertaisen kohtelun periaatteen ja syrjintäkiellon periaatteen sekä toimielinten asianmukaisten toimenpiteiden tulkinnassa. Valittaja väittää, että hänen erityisen tilanteensa – eli sen, että valittaja oli hoitanut komission suostumuksella yksikönpäällikön tehtäviä kahdessa komission organisaatiokaavioon kuuluvassa yksikössä – perusteella oli perusteltua hyväksyä hänet kyseiseen sisäiseen kilpailuun.